Буранбаева Ә. Р.,
тәрбиәсе, Баланы үҫтереү үҙәге –
«Айыуҡай» балалар баҡсаһы, Баймаҡ ҡалаһы

ТЕЛМӘР ҮҪТЕРЕҮ ТӨРКӨМӨНДӘ ТӘНҠИТЛЕ ФЕКЕРЛӘҮҘЕ ҮҪТЕРЕҮ ТЕХНОЛОГИЯҺЫН ҠУЛЛАНЫП
“ИКМӘК ИЛЕНӘ СӘЙӘХӘТ”
ТЕМАҺЫНА ТАНЫП-БЕЛЕМ БИРЕҮ БУЙЫНСА ЭШМӘКӘРЛЕК КОНСПЕКТЫ.

Маҡсат: балаларға икмәктең беҙҙең өҫтәлгә килгәнсе ниндәй юлдар үтеүе тураһында төшөнсә биреү.
Бурыстар:
· өйрәтеүсе: икмәк беҙҙең көндәлек аҙыҡ булыуы тураһында төшөнсә биреү; кеше тормошонда икмәктең әһәмиәте тураһында булған белемдәрен тәрәнәйтеү; икмәктең күп кешеләрҙең ҙур хеҙмәте булып тороуын балаларға еткереү.
· үҫтереүсе: практик тәжрибәләр аша үҙ аллы һығымта яһай белеүҙе үҫтереү; образлы фекерләүҙе, иғтибарҙы, зирәклекте үҫтереү өсөн шарттар булдырыу; телмәр үҫтереүҙе,үҙ фекерҙәрен әйтә белеүҙе формалаштырыуға булышлыҡ итеү.
· тәрбиәүи: өлкәндәр хеҙмәтенә ихтирам тойғоһо уятыу, икмәккә һаҡсыл ҡараш тәрбиәләү.
Йыһазландырыу: башаҡтар, тәрилкәлә бойҙай, 1-5 кә тиклемге һандар, комбайн, йөк машинаһы, икмәкхана, тирмән, иген һүрәттәре, ҡул тирмәне, ағастан эшләнгән комбайн, пластмасса, геометрик фигуралар, тоҙло ҡамыр, балаларға альяпҡыстар.
Дәрес барышы:
I. Ойоштороу.
Сәләмләү
Балалар төркөмгә инеп түңәрәккә баҫалар.
Шиғыр һөйләү (психологик комфорт булдырыу)
-Һаумы,ҡояш!
-Һаумы,дуҫым!
-Һаумыһығыҙ,дуҫтарым!
-Бер-беребеҙгә ҡарап йылмайҙыҡ та урындарға ултырабыҙ.
II. Яңы тема.
Йомаҡ әйтеү.
Аҡ ҡамырҙан әүәләйҙәр, Бешерәләр мейестә.
Донъяла иң тәмлеһе ул
Унһыҙ тормош юҡ һис тә. (Икмәк)
· Афарин,ҡыҙҙар,малайҙар!
· Тимәк, беҙ бөгөн дәрестә нимә тураһында һөйләшәсәкбеҙ икән? (яуаптар)
· Дөрөҫ, бөгөн беҙ иң ҡәҙерле, иң изге аҙыҡтарҙың береһе булған икмәк тураһында һөйләшәсәкбеҙ.Элек-электән икмәкте иң ҡәҙерле ризыҡ тип һанағандар.Ҡунаҡтарҙы ла күпереп бешкән икмәк, тоҙ менән ҡаршы алғандар.
Икмәк тураһында күп йырҙар, шиғырҙар бар, уға арнап байрамдар үткәрелә.
· Ҡыҙҙар, малайҙар, икмәк беҙҙең өҫтәлгә килеп ултырғансы бик оҙон юл үтә. Яҙҙан алып көҙгә тиклем ауыл эшсәндәренә бик тырышып эшләргә тура килә.
· Балалар, һеҙҙең икмәктең нисек килеп сығыуын белгегеҙ киләме? (эйе)
· Улай булһа беҙ бөгөн икмәк иленә сәйәхәткә барабыҙ.
Беҙ бөгөн күп һөйләйәсәкбеҙ,шуның өсөн телтөҙәткесте ҡабатлап алайыҡ әле.
Ға-ға-ға – әйҙә киттек урманға, Ҙа-ҙа-ҙа – иген үҫә баҫыуҙа.

Мәк-мәк-мәк – әсәй бешергән икмәк, Ма-ма-ма – икмәктән оло булма.
· Иң беренсе беҙгә карта-схема кәрәк буласаҡ.
(1 һанын һәм бойҙай һүрәтен ҡуйыу).
-Беҙҙең беренсе туҡталыш “Бойҙай”
· Балалар, бына минең ҡулымда башаҡтар (күрһәтеү). Башаҡтар эсендә бәләкәй генә бойҙай орлоҡтары йәшәй (тәрилкә менән бойҙай орлоҡтарын күрһәтеү).Беҙҙең башаҡ та ошондай бәләкәй генә орлоҡ булған. Яҙ көнө тракторҙар ерҙе һөрөп, орлоҡтарҙы ергә сәсәләр.(һүрәт күрһәтеү)
· Балалар, һеҙ орлоҡ сәсеп ҡарағығыҙ киләме? Миңә яҡын килегеҙ әле.
Ҡом планшеты менән эш.
-Ҡом - ул беҙҙең ялан. Ошо яланда бураҙналар эшләйбеҙ (бармаҡтар менән һыҙып сығабыҙ).Тәрилкәнән орлоҡтар алығыҙ ҙа бураҙналарға һалып сығабыҙ.
· Орлоҡтар яҡшы үҫһен өсөн нимә кәрәк икән? (ямғыр,дымлы ер)
· Дөрөҫ, афариндар! Күк төҫтө яндырам.Ә тағы ла нимә кәрәк? (ҡояш).
– Һары төҫтө яндырам. Ямғыр яуа, ҡояш йылыта, орлоҡтарҙан башаҡтар үҫеп сыға.
Психогимнастика
- Балалар, беҙ яланда тип күҙ алдына килтерегеҙ. Мин һеҙҙе бәләкәй генә бойҙай орлоҡтарына әйләндерҙем һәм ергә ултырттым (балалар сүкәйеп ултыралар). Йылы ҡояш йылыта ерҙе, ямғыр яуа, ә орлоҡтар яйлап үҫә башланылар (балалар яйлап торалар). Үҫтеләр, үҫтеләр, башаҡтарға әйләнделәр (балалар ҡулдарын күтәрәләр). Башаҡтар ҡояшҡа үреләләр (аяҡ осона баҫып үреләбеҙ өҫкә). Ҡояш ныҡ итеп ҡыҙҙыра башлағайны башаҡтар һулый башланылар (башты аҫҡа эйәләр, ҡулды, яурынды, кәүҙәне төшөрәләр, сүкәйеп ултыралар). Ямғыр яуып үтте, башаҡтар терелә башланылар,ҡояшҡа ҡарай үрелделәр (балалар торалар,ҡулдарын күтәреп аяҡ осона баҫып үреләләр). Яланда матур башаҡтар үҫеп сыҡтылар. Бер-береһенә ҡарап йылмайыштылар.
· Тимәк, орлоҡтарға үҫер өсөн нимәләр кәрәк? (ямғыр,ҡояш).
Беҙҙең икенсе туҡталыш – “Комбайн”. (2 һанын һәм комбайн һүрәтен ҡуям)
· Башаҡтар өлгөргәс, комбайндар игенде ура башлай (комбайнды күрһәтеү) Комбайндар игенде урып башаҡ эсендәге бойҙай бөртөгөн бункерҙарға йыялар,
һаламды рулондарға урап ҡалдыралар.Был малдарға яҡшы ризыҡ була.
Өсөнсө туҡталыш– “Йөк машинаһы”
· Йөк машинаһы нимә эшләй икән? (яуаптар)
· Комбайн игенде урып йөк машинаһына тейәп (һүрәт күрһәтеү,машина менән таныштырыу) элеваторға бойҙайҙы оҙаталар.Бойҙай шунда һаҡлана. Элеваторҙа уны таҙарталар,киптерәләр.
Геометрик фигуралар менән йөк машинаһын төҙөү.
· Бик матур машиналар килеп сыҡты,афариндар!
Киләһе туҡталыш-“Тирмән”
(Элекке ҡул тирмәнен күрһәтеп нисек он тарттырғандарын һөйләү; хәҙерге ел тирмәне менән таныштырыу).
Дидактик	уйын	“Һөнәр	кешеләрен	әйт”	(һүҙҙәргә ялғауҙар ҡушып, һөнәр кешеләрен әйтергә)
Иген – игенсе
Трактор – тракторсы Комбайн – комбайнсы Тирмән – тирмәнсе
5-се туҡталыш-“Икмәкхана”
(Икмәк-тоҙ тотоп икмәк бешереүсе ҡаршы ала)
- Һаумыһығыҙ,балалар!Мине таныйһығыҙмы? Мин-икмәк бешереүсе. Бына мин яңы ғына икмәк бешереп алдым. Яңы мейестән сыҡҡан икмәк ниндәй була?(эҫе,йомшаҡ)

· Ә һеҙ ниндәй он аҙыҡтарын беләһегеҙ?(яуаптар)
· Икмәк бешереп ҡарағығыҙ киләме? (эйе)
· Улайһа, мин һеҙҙе икмәк бешерергә өйрәтәм.
Иң беренсе алъяпҡыстарҙы кейеп алайыҡ (балалар ултырғыста элеүле торған алъяпҡыстарҙы кейәләр).
Артикуляцион күнегеүҙәр эшләү(ҡамыр баҫыу, ҡоймаҡ, сәй эсеү)
-	Ҡамыр	әҙер,	эшкә тотонайыҡ.
[image: ]Тоҙло ҡамырҙан балалар үҙҙәре теләгән икмәк аҙығын әүәләйҙәр.
· Кемдәр ниндәй икмәк бешерҙе? Һөйләп үтегеҙ әле (эштәрҙе баһалау).
· Афарин, балалар!
Йомғаҡлау.
- Бөгөн нимә белдек?
- Икмәктең нисек барлыҡҡа килеүен иҫкә төшөрөп үтәйек әле. (Таҡталағы һүрәт-схемаға ҡарап һөйләү)
- Балалар, икмәкте ҡәҙерләргә, валсығын ергә төшөрмәҫкә, ваҡламаҫҡа, икмәк менән уйнамаҫҡа, ҡулдарҙы йыуып ҡына икмәкте тоторға кәрәк.
· Өйгә ҡайтҡас, ата-әсәйҙәрегеҙ менән икмәк ризығын әүәләрһегеҙ.
· Һеҙ миңә бик оҡшанығыҙ, афариндар! Беҙҙең эшмәкәрлек тамам, һау булығыҙ!

